b"\n_START_ARTICLE_\nMeras\n_START_PARAGRAPH_\nMeras (lot. ma\xc4\xabor 'didesnis')\xc2\xa0\xe2\x80\x93 daugelyje valstybi\xc5\xb3 politikas, atliekantis realias arba simbolines vykdomosios vald\xc5\xbeios vadovo funkcijas savivaldos objekte, da\xc5\xbeniausiai miesto ar rajono savivaldyb\xc4\x97je. Tiek pareig\xc5\xb3 pavadinimas, tiek funkcijos skirtingose \xc5\xa1alyse labai skiriasi.\n_START_SECTION_\nIstorija\n_START_PARAGRAPH_\nNors \xc5\xbeod\xc5\xbeio kilm\xc4\x97 ir lotyni\xc5\xa1ka, \xc5\xa1is titulas prad\xc4\x97tas naudoti po Romos imperijos \xc5\xbelugimo\xc2\xa0\xe2\x80\x93 barbarai taip vadino savo auk\xc5\xa1\xc4\x8diausius valdovus.\n_START_SECTION_\nLietuvoje\n_START_PARAGRAPH_\nIki 2014 met\xc5\xb3 Lietuvoje vietos savivaldos mer\xc4\x85 slaptu balsavimu i\xc5\xa1rinkdavo taryba (per 2 m\xc4\x97n nuo savo i\xc5\xa1rinkimo), taryba gal\xc4\x97davo mer\xc4\x85 ir atleisti i\xc5\xa1 pareig\xc5\xb3. 2015 m. Lietuvos savivaldybi\xc5\xb3 taryb\xc5\xb3 rinkimuose pirm\xc4\x85kart merai i\xc5\xa1rinkti tiesiogiai.  Meras nustato tarybos darbotvarkes, \xc5\xa1aukia tarybos pos\xc4\x97d\xc5\xbeius, jiems pirmininkauja, koordinuoja tarybos komitet\xc5\xb3 ir komisij\xc5\xb3 veikl\xc4\x85, pasira\xc5\xa1o tarybos, valdybos sprendimus ir pos\xc4\x97d\xc5\xbei\xc5\xb3 protokolus, turi sprend\xc5\xbeiam\xc4\x85j\xc4\xaf bals\xc4\x85, kai d\xc4\x97l sprendimo tarybos nari\xc5\xb3 balsai pasiskirsto po lygiai, teikia tarybai Finans\xc5\xb3 ir biud\xc5\xbeeto komiteto pirmininko kandidat\xc5\xabr\xc4\x85, atstovauja savivaldybei \xc4\xafvairiais klausimais."